Jóhann Berg Guðmundsson í leik með Burnley um jólin . Ljósmynd / Burnley Andy Jones , blaðamaður á íþróttafréttavefnum The Athletic , segir að það geti verið lykilatriði fyrir Burnley að Jóhann Berg Guðmundsson verði heill það sem eftir verður tímabilsins og gæti komið í veg fyrir að liðið félli úr ensku úrvalsdeildinni í knattspyrnu . Jóhann Berg leikur nú sitt fjórða tímabil með Burnley í úrvalsdeildinni en hann hefur verið einstaklega óheppinn í vetur og meiðst þrisvar . Fyrir vikið hefur Jóhann aðeins náð að spila sjö af 22 leikjum liðsins í deildinni en Burnley hefur sigið niður töfluna undanfarnar vikur og er nú skammt frá fallsæti . Í umfjöllun um Jóhann í dag segir The Athletic að Burnley virðist vera betra lið þegar Jóhann spilar . Þrátt fyrir að hann hafi spilað mun færri leiki en hinir sem hafa leikið í stöðu hægri kantmanns , hefur hann skapað fleiri marktækifæri en þeir , átt flestar fyrirgjafir og hitt oftast á samherja . Sagt er að frammistaða Jóhanns gæti verið lykilatriði fyrir seinni hluta tímabilsins . Burnley sé hættulegra með hann innanborðs . Jóhann meiddist á kálfa í ágúst eftir að hafa leikið þrjá fyrstu leiki tímabilsins og skorað strax í fyrstu umferðinni . Hann tognaði illa í læri í landsleik Íslands og Frakklands í október og eftir að hafa spilað þrjá leiki í deildinni um jólin þurfti hann að fara af velli í bikarleik gegn Peterborough um næstsíðustu helgi . Sean Dyche , knattspyrnustjóri Burnley , sagði við The Athletic að meiðsli Jóhanns væru ekki alvarleg í þetta skipti en síðustu tvö ár hefðu verið erfið fyrir hann vegna þrálátra meiðsla .